钦定古今图书集成/理学汇编/学行典/第293卷 > 易经 > 《解卦》
## 钦定古今图书集成/理学汇编/学行典/第293卷 > 易经 > 《解卦》

六五，君子维有解，吉。有孚于小人。

〈程传〉六五居尊位，为《解》之主，人君之解也。以君子通言之，君子所亲比者，必君子也，所解去者，必小人也。故君子维有解则“吉”也。小人去则君子进矣，吉孰大焉？《有孚》者，世云见验也，可验之于小人。小人之党去，则是君子能有解也。小人去则君子进，正道行，天下不足治也。〈大全〉建安丘氏曰：“险难，小人之为也。小人情状，最为不一。《狐》以言其蛊惑，《隼》以言其鸷害，《拇》以言其附丽，‘《负且乘》以言其僭窃也。圣人于诸爻所以斥六三者，已极其形容矣，至此复明以小人斥之，斥之以小人者，所以显其罪而去之也。然生天下之难者，莫甚于小人；而人君能解天下之难者，莫大于君子。唯六五之君’”，得君子以为解难之助、此小人之所以心服而退听也。